Zadeva C‑98/14
Berlington Hungary Tanácsadó és Szolgáltató kft in drugi
proti
Magyar Állam
(Predlog za sprejetje predhodne odločbe,
ki ga je vložilo Fővárosi Törvényszék)
„Predhodno odločanje – Svoboda opravljanja storitev – Igre na srečo – Nacionalni davki, ki bremenijo uporabo igralnih avtomatov, nameščenih v igralnih salonih – Nacionalna zakonodaja, ki prepoveduje uporabo igralnih avtomatov zunaj igralnic – Načeli pravne varnosti in varstva legitimnih pričakovanj – Direktiva 98/34/ES – Obveznost sporočitve osnutkov tehničnih predpisov Komisiji – Odgovornost države članice za škodo, povzročeno z zakonodajo, ki je v nasprotju s pravom Unije“
Povzetek – Sodba Sodišča (prvi senat) z dne 11. junija 2015
1.        Vprašanja za predhodno odločanje – Pristojnost Sodišča – Meje – Vprašanje glede spora, ki je omejen na eno samo državo članico – Pristojnost glede na potencialno prizadetost oseb iz drugih držav članic
(Člen 267 PDEU)
2.        Svoboda opravljanja storitev – Omejitve – Igre na srečo – Nacionalna zakonodaja, ki petkratno zvišuje znesek pavšalnega davka na uporabo igralnih avtomatov v igralnih salonih in ki uvaja proporcionalni davek, ki bremeni isto dejavnost – Pogoji – Preveritev s strani nacionalnega sodišča
(Člen 56 PDEU)
3.        Svoboda opravljanja storitev – Omejitve – Igre na srečo – Nacionalna zakonodaja, ki prepoveduje uporabo igralnih avtomatov zunaj igralnic – Neobstoj prehodnega obdobja in odškodnine za upravljavce igralnih salonov
(Člen 56 PDEU)
4.        Svoboda opravljanja storitev – Omejitve – Igre na srečo – Nacionalna zakonodaja, ki petkratno zvišuje znesek pavšalnega davka na uporabo igralnih avtomatov v igralnih salonih in ki uvaja proporcionalni davek, ki bremeni isto dejavnost, ter prepoveduje uporabo igralnih avtomatov zunaj igralnic – Neobstoj prehodnega obdobja in odškodnine – Utemeljitev z javnim interesom – Varstvo potrošnikov zoper odvisnost od iger – Preprečevanje kriminala in goljufij, vezanih na igre – Spoštovanje načel pravne varnosti in varstva legitimnih pričakovanj – Celovita presoja s strani nacionalnega sodišča
(Člen 56 PDEU)
5.        Približevanje zakonodaj – Postopek za zbiranje informacij na področju tehničnih standardov in tehničnih predpisov o storitvah informacijske družbe – Direktiva 98/34 – Tehnični predpis – Pojem – Nacionalna ureditev, ki petkratno zvišuje znesek pavšalnega davka na uporabo igralnih avtomatov v igralnih salonih in ki uvaja proporcionalni davek, ki bremeni isto dejavnost – Izključitev – Nacionalna zakonodaja, ki prepoveduje uporabo igralnih avtomatov zunaj igralnic – Vključitev
(Direktiva Evropskega parlamenta in Sveta 98/34, kakor je bila spremenjena z Direktivo 2006/96, člen 1, točki 11 in 8(1), prvi pododstavek)
6.        Pravo Evropske unije – Pravice, podeljene posameznikom – Svoboda opravljanja storitev – Kršitev države članice – Obveznost povrnitve škode, povzročene posameznikom – Pogoji – Dovolj resna kršitev – Vzročna zveza med to kršitvijo in škodo – Preveritev s strani nacionalnega sodišča
(Člen 56 PDEU)
7.        Približevanje zakonodaj – Postopek za zbiranje informacij na področju tehničnih standardov in tehničnih predpisov o storitvah informacijske družbe – Direktiva 98/34 – Člena 8 in 9 – Pravice, podeljene posameznikom – Neobstoj
(Direktiva Evropskega parlamenta in Sveta 98/34, kakor je bila spremenjena z Direktivo 2006/96, člena 8 in 9)
8.        Vprašanja za predhodno odločanje – Pristojnost Sodišča – Meje – Nacionalna ureditev, ki zadeva področje, ki spada v pristojnost držav članic – Položaj, ki spada na področje uporabe prava Unije – Pristojnost Sodišča
(Člen 267 PDEU)
1.        Glej besedilo odločbe.
(Glej točke od 24 do 27.)
2.        Nacionalna zakonodaja, ki – ne da bi določala prehodno obdobje – petkratno zvišuje znesek pavšalnega davka na uporabo igralnih avtomatov v igralnih salonih in ki poleg tega uvaja proporcionalni davek, ki bremeni isto dejavnost, pomeni omejitev svobode opravljanja storitev, zagotovljene s členom 56 PDEU, če lahko onemogoča, ovira ali zmanjšuje privlačnost izvrševanja svobode opravljanja storitev z uporabo igralnih avtomatov v igralnih salonih, kar mora preveriti nacionalno sodišče.
(Glej točko 42 in točko 1 izreka.
3.        Nacionalna zakonodaja, ki – ne da bi določala prehodno obdobje ali odškodnino za upravljavce igralnih salonov – prepoveduje uporabo igralnih avtomatov zunaj igralnic, pomeni omejitev svobode opravljanja storitev, zagotovljene s členom 56 PDEU.
(Glej točko 52 in točko 2 izreka.
4.        Omejitve svobode opravljanja storitev, ki bi lahko izhajale iz nacionalne zakonodaje, ki – ne da bi določala prehodno obdobje – petkratno zvišuje znesek pavšalnega davka na uporabo igralnih avtomatov v igralnih salonih in ki poleg tega uvaja proporcionalni davek, ki bremeni isto dejavnost ter prepoveduje uporabo igralnih avtomatov zunaj igralnic, je mogoče z nujnimi razlogi v splošnem interesu utemeljiti le, če nacionalno sodišče po celoviti presoji okoliščin sprejetja in izvajanja te zakonodaje ugotovi:
–        da ta dejansko uresničuje predvsem cilje v zvezi z varstvom potrošnikov pred odvisnostjo od iger na srečo in z bojem proti kriminalnim in goljufivim dejavnosti v zvezi z igrami na srečo, pri čemer okoliščina, da ima omejitev dejavnosti iger na srečo skozi povečanje davčnih prihodkov postransko tudi pozitivne posledice za proračun zadevne države članice, ne preprečuje, da bi se štelo, da ta omejitev dejansko uresničuje predvsem te cilje;
–        da te cilje uresničuje dosledno in sistematično ter
–        da izpolnjuje zahteve, ki izhajajo iz splošnih pravnih načel Unije, zlasti načel pravne varnosti in varstva legitimnih pričakovanj ter lastninske pravice.
(Glej točko 92 in točko 3 izreka.
5.        Člen 1, točka 11, Direktive 98/34 o določitvi postopka za zbiranje informacij na področju tehničnih standardov in tehničnih predpisov o storitvah informacijske družbe, kakor je bila spremenjena z Direktivo 2006/96, je treba razlagati tako, da:
–        določbe nacionalne zakonodaje, ki petkratno zvišujejo znesek pavšalnega davka na uporabo igralnih avtomatov v igralnih salonih in ki poleg tega uvajajo proporcionalni davek, ki bremeni isto dejavnost, niso „tehnični predpisi“ v smislu te določbe in da
–        določbe nacionalne zakonodaje, ki prepovedujejo uporabo igralnih avtomatov zunaj igralnic, so „tehnični predpisi“ v smislu navedene določbe, katerih osnutek je treba sporočiti v skladu s členom 8(1), prvi pododstavek, te direktive.
(Glej točko 100 in točko 4 izreka.
6.        Namen člena 56 PDEU je priznavanje pravic posameznikom, tako da ima njegova kršitev s strani države članice, vključno z njeno zakonodajno dejavnostjo, za posledico pravico posameznikov, da od te države članice dobijo odškodnino za škodo, ki jim je nastala zaradi te kršitve, pod pogojem, da je navedena kršitev dovolj resna ter da obstaja neposredna vzročna zveza med to kršitvijo in nastalo škodo, kar mora preveriti nacionalno sodišče.
(Glej točko 106 in točko 5 izreka.
7.        Namen členov 8 in 9 Direktive 98/34 o določitvi postopka za zbiranje informacij na področju tehničnih standardov in tehničnih predpisov o storitvah informacijske družbe, kakor je bila spremenjena z Direktivo 2006/96, ni priznavanje pravic posameznikom, tako da njuna kršitev s strani države članice nima za posledico pravice posameznikov, da na podlagi prava Unije od te države članice dobijo odškodnino za škodo, ki jim je nastala zaradi te kršitve.
(Glej točko 110 in točko 6 izreka.
8.        Okoliščina, da nacionalna zakonodaja zadeva področje, ki spada v pristojnost držav članic, ne vpliva na odgovore, ki jih je treba podati na vprašanja predložitvenega sodišča.
Države članice morajo namreč svoje pristojnosti izvrševati ob spoštovanju prava Unije in zlasti temeljnih svoboščin, zagotovljenih s Pogodbo, ki se uporabljajo za položaje, ki spadajo na področje uporabe prava Unije.
V teh okoliščinah je treba utemeljitve, ki jih država članica poda za omejitev navedenih svoboščin, razlagati z vidika temeljnih pravic, pa čeprav ta omejitev zadeva področje, ki spada v pristojnost te države članice, če zadevni položaj spada na področje uporabe prava Unije.
(Glej točke 112, 113, 115 in točko 7 izreka.)